Document ID: 32014R0497

KOMISSION ASETUS (EU) N:o 497/2014,
annettu 14 päivänä toukokuuta 2014,
Euroopan parlamentin ja neuvoston asetuksen (EY) N:o 1333/2008 liitteen II ja komission asetuksen (EU) N:o 231/2012 liitteen muuttamisesta makeutusaineena käytettävän advantaamin osalta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon elintarvikelisäaineista 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1333/2008 (1) ja erityisesti sen 10 artiklan 3 kohdan ja 14 artiklan,
ottaa huomioon elintarvikelisäaineiden, elintarvike-entsyymien ja elintarvikearomien yhtenäisestä hyväksymismenettelystä 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1331/2008 (2) ja erityisesti sen 7 artiklan 5 kohdan,
sekä katsoo seuraavaa:
(1)
Asetuksen (EY) N:o 1333/2008 liitteessä II vahvistetaan unionissa elintarvikkeissa käytettäväksi hyväksyttyjen elintarvikelisäaineiden luettelo ja niiden käyttöä koskevat edellytykset.
(2)
Komission asetuksessa (EU) N:o 231/2012 (3) vahvistetaan asetuksen (EY) N:o 1333/2008 liitteissä II ja III lueteltujen elintarvikelisäaineiden eritelmät.
(3)
Kyseiset luettelot voidaan saattaa ajan tasalle asetuksen (EY) N:o 1331/2008 3 artiklan 1 kohdassa tarkoitetun yhtenäisen menettelyn mukaisesti joko komission aloitteesta tai asiaa koskevan hakemuksen johdosta.
(4)
Hakemus advantaamin käytön hyväksymisestä makeutusaineena useissa elintarvikeryhmissä jätettiin toukokuussa 2010. Hakemus asetettiin jäsenvaltioiden saataville asetuksen (EY) N:o 1331/2008 4 artiklan mukaisesti.
(5)
On olemassa tekninen tarve käyttää advantaamia intensiivimakeuttajana erilaisissa elintarvikkeissa ja pöytäkäyttöön tarkoitettujen tuotteiden energiaa sisältävien sokerilajien (sakkaroosi, glukoosi, fruktoosi jne.) korvaamiseksi, jotta kyseisten elintarvikkeiden energiapitoisuutta voitaisiin alentaa. Advantaamin lisääminen makeutusaineena elintarvikeryhmiin, joissa intensiivimakeuttajat ovat sallittuja asetuksen (EY) N:o 1333/2008 liitteen II mukaisesti, antaa valmistajille suuremman liikkumavaran kehittää elintarvikkeita, joiden energiapitoisuutta on alennettu mutta joiden makuprofiili on sama kuin täyskaloristen vastineidensa. Makunsa, makeutensa ja hyvän stabiiliutensa ansiosta advantaami on vaihtoehto jo hyväksytyille intensiivimakeuttajille, jolloin kuluttajien ja elintarviketeollisuuden valittavana on laajempi makeutusainevalikoima, mikä vähentää kunkin yksittäisen makeutusaineen saantia.
(6)
Euroopan elintarviketurvallisuusviranomainen, jäljempänä ”elintarviketurvallisuusviranomainen”, arvioi advantaamin elintarvikelisäaineena käytettynä ja antoi lausuntonsa 31 päivänä heinäkuuta 2013 (4). Elintarviketurvallisuusviranomainen vahvisti advantaamin hyväksyttäväksi päiväsaanniksi (ADI) 5 mg painokiloa kohti päivässä. Varovaisten arvioiden mukaan suuria määriä advantaamia käyttävien aikuis- ja lapsikuluttajien altistuminen olisi ehdotetuilla käyttömäärillä alle hyväksyttävän päiväsaannin. Tarkasteltuaan kaikkia stabiiliutta, hajoamistuotteita, toksikologiaa ja altistumista koskevia tietoja elintarviketurvallisuusviranomainen totesi, että advantaami ei aiheuta makeutusaineena turvallisuusriskiä ehdotetuissa käyttötarkoituksissa ja ehdotetuilla käyttömäärillä.
(7)
Siksi on asianmukaista sallia advantaamin käyttö makeutusaineena tämän asetuksen liitteessä I määritellyissä elintarvikeryhmissä ja antaa kyseisen elintarvikelisäaineen E-numeroksi E 969.
(8)
Advantaamin eritelmä olisi sisällytettävä asetukseen (EU) N:o 231/2012 silloin, kun se sisällytetään asetuksen (EY) N:o 1333/2008 liitteessä II vahvistettuun unionin elintarvikelisäaineiden luetteloon ensimmäisen kerran.
(9)
Sen vuoksi asetuksia (EY) N:o 1333/2008 ja (EU) N:o 231/2012 olisi muutettava.
(10)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Muutetaan asetuksen (EY) N:o 1333/2008 liite II tämän asetuksen liitteen I mukaisesti.
2 artikla
Muutetaan asetuksen (EU) N:o 231/2012 liite tämän asetuksen liitteen II mukaisesti.
3 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 14 päivänä toukokuuta 2014.

Labels: 0
3
17